Μαρία Σπυράκη

Η **Μαρία Σπυράκη** (Λάρισα, 11 Σεπτεμβρίου 1965) είναι Ελληνίδα δημοσιογράφος, πολιτικός και πρώην ευρωβουλευτής που εξελέγη με τη Νέα Δημοκρατία.   

## Βιογραφία
Γεννήθηκε στη Λάρισα το 1965, όπου και μεγάλωσε. 

Σπούδασε Χημεία στο Τμήμα Χημείας της Σχολής Θετικών Επιστημών του Αριστοτελείου Πανεπιστημίου Θεσσαλονίκης, ενώ στη συνέχεια σπούδασε δημοσιογραφία, πιο συγκεκριμένα ΜΜΕ και Ειδήσεις, στο London School of Journalism. Έχει παρακολουθήσει σεμινάρια για την ΕΕ, το ΝΑΤΟ, για ευρωπαϊκά προγράμματα αλλά και για τις μετακινήσεις πληθυσμών. 

Το 1992 ξεκίνησε να εργάζεται ως δημοσιογράφος στον 904 Αριστερά στα FM, στον τηλεοπτικό σταθμό ΣΚΑΪ, ενώ συνέχισε την καριέρα της στο STAR, στο ALTER και στο Mega. Ακόμα, έχει εργαστεί σε διάφορες εφημερίδες, όπως η «Ημερησία του Σαββάτου», «Εξουσία», «Αγγελιοφόρος» και «Επενδυτής». Μάλιστα, έχει συμμετάσχει σε δημοσιογραφικές αποστολές σε Βόρεια Μακεδονία, Αλβανία, Βουλγαρία, Σερβία και Μαυροβούνιο. Από το 1998 έως το 2014, εργαζόταν στο πολιτικό ρεπορτάζ.

Από το 2003 και για έναν χρόνο εργάστηκε στον Τομέα Ενημέρωσης του Ευρωπαϊκού Κοινοβουλίου, ενώ από το 2004 και μέχρι το 2009 εργάστηκε ως υπεύθυνη επικοινωνίας στο γραφείο του Ευρωπαίου Επιτρόπου, Σταύρου Δήμα, στην Αθήνα.

Το 2009, ξεκίνησε να παρακολουθεί κύκλο σπουδών στο Κέντρο Επαγγελματικής Κατάρτισης του Καποδιστριακού Πανεπιστημίου Αθηνών, με θέμα την οικονομική κρίση αλλά και τη συμβουλευτική διαχείριση κρίσεων, τους οποίους ολοκλήρωσε το 2011.

Η ίδια είχε δηλώσει σε συνέντευξή της ότι ενώ γνώριζε, ως δημοσιογράφος, απέκρυψε την είδηση ότι κατά τη διάρκεια τραπεζικού πανικού (bank-run) στην Ελλάδα, ανάμεσα στις εκλογές του Μαΐου και Ιουνίου 2012, αναχωρούσε αεροπλάνο μυστικά από την Αεροπορική Βάση Ελευσίνας, έφτανε στην Ιταλία και επέστρεφε γεμάτο χρήματα που πήγαιναν στην Τράπεζα της Ελλάδος για να τροφοδοτηθούν οι τράπεζες με μετρητά. 

## Πολιτική
Τον Μάρτιο του 2014 αποχώρησε από την επαγγελματική της δραστηριότητα στα μέσα ενημέρωσης, μετά την επιλογή της ως υποψήφιας της Νέας Δημοκρατίας για το Ευρωπαϊκό Κοινοβούλιο, μετά από πρόταση του πρωθυπουργού και προέδρου της ΝΔ Αντώνη Σαμαρά. Η υποψηφιότητα αφορούσε τις ευρωεκλογές που πραγματοποιήθηκαν τον Μάιο του ίδιου έτους.

Στις ευρωεκλογές του 2014, η Μαρία Σπυράκη εξελέγη ευρωβουλευτής της ΝΔ (ΕΛΚ) και μάλιστα πρώτη σε σταυρούς προτίμησης (241.005 σταυροί προτίμησης).

Στις ευρωεκλογές του 2019, επανεξελέγη ευρωβουλευτής της ΝΔ, συγκεντρώνοντας 319.237 σταυρούς προτίμησης. 

Στις 15 Δεκεμβρίου του 2022, ο Ευρωπαίος Γενικός Εισαγγελέας ζήτησε την άρση της ασυλίας της, καθώς υπάρχουν υποψίες για απάτη σε βάρος του προϋπολογισμού της ΕΕ, σε σχέση με τη διαχείριση της κοινοβουλευτικής αποζημίωσης και κυρίως σε ό,τι αφορά την αμοιβή των διαπιστευμένων κοινοβουλευτικών βοηθών της. Κατόπιν δικού της αιτήματος, η ΝΔ ανέστειλε την κομματική ιδιότητά της μέχρι να ολοκληρωθεί η διερεύνηση της υπόθεσης. Ως εκ τούτου, δεν ήταν υποψήφια στις βουλευτικές εκλογές του 2023.

Στις ευρωεκλογές του 2024 ήταν και πάλι υποψήφια με τη Νέα Δημοκρατία, αλλά δεν εξελέγη.

## Προσωπική ζωή
Είναι παντρεμένη με τον Στράτο Στυλιανίδη, αναπληρωτή καθηγητή του ΑΠΘ και έχουν δύο παιδιά.

## Παραπομπές


## Εξωτερικοί Σύνδεσμοι
*Ιστοσελίδα Μαρίας Σπυράκη

Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ελληνίδες δημοσιογράφοι
Κατηγορία:Ευρωβουλευτές της Ελλάδας εκλεγμένοι την περίοδο 2014-2019
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Απόφοιτοι του Αριστοτελείου Πανεπιστημίου Θεσσαλονίκης